[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 28.5.2008

COM(2008) 336 окончателен

2008/0108 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 1234/2007 за установяване на обща организация на селскостопанските пазари по отношение на пазарните стандарти за птиче месо

(представено от Комисията)

Обяснителен меморандум

Регламент (ЕО) № 1234/2007 на Съвета включва разпоредбите от Регламент (ЕО) № 1906/90 по отношение на определени пазарни стандарти за птиче месо.

Комисията възнамерява да предложи съгласно Регламент (EО) № 853/2004 да бъде разрешена употребата на определени вещества за отстраняване на повърхностното замърсяване на птичите трупове. Настоящото определение на птиче месо, посочено в Регламент (EО) № 1234/2007 на Съвета по отношение на пазарните стандарти за птиче месо, е несъвместимо с употребата на такива вещества.

В действителност изключителното посочване на студената обработка в настоящото определение на „птиче месо“ е прекалено ограничаващо от гледна точка на технологичното развитие. Следователно това определение следва да се адаптира.

Поради това прилагането на регламента, разрешаващ употребата на отстраняващи замърсяването вещества по отношение на птичето месо, изисква да бъде изменен регламента на Съвета по отношение на пазарните стандарти, и по-специално определението на „птиче месо“.

В случай, че предложението на Комисията за разрешаване на употребата на тези вещества не бъде прието, тя ще оттегли предлаганото с настоящото предложение изменение на определението.

Освен това разпоредбите по отношение на пазарните стандарти не са подлагани на задълбочен преглед от 1990 година насам, докато пазарът на птиче месо, както и навиците на потребителите, се промениха значително.

Следователно е наложително да бъдат преразгледани пазарните стандарти за птиче месо, по-специално в светлината на технологичното развитие, и да бъдат разширени някои от принципите, така че да включват приготвени храни и продукти от птиче месо.

С оглед на факта, че птичето месо се консумира все повече под формата на приготвени храни и продукти от птиче месо, приложното поле на пазарните стандарти за птиче месо следва да се разшири, така че да включва приготвени храни и продукти от птиче месо, както и птиче месо в саламура, което заема все по-голям дял в търговията.

Според потребителското схващане, когато птичето месо се продава в „прясно“ състояние, потребителят очаква то никога да не е било замразявано или бързо замразявано, което за потребителя е гаранция за качество. Следователно настоящият принцип, съгласно който не се допуска продаваното в „прясно“ състояние птиче месо да е било замразявано преди това, следва да бъде утвърден и разширен, така че да включва приготвени храни и продукти от птиче месо.

Настоящото предложение няма отражение върху бюджета на Общността.

2008/0108 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 1234/2007 за установяване на обща организация на селскостопанските пазари по отношение на пазарните стандарти за птиче месо

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 от него,

като взе предвид предложението на Комисията,

като взе предвид становището на Европейския парламент,

като има предвид, че:

1. Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“)[1] установява определени пазарни стандарти за птиче месо.

2. Член 116 от Регламент (EО) №°1234/2007 предвижда, че продуктите от сектора на птичето месо се предлагат на пазара съгласно разпоредбите, установени в приложение XIV към посочения регламент.

3. С оглед на факта, че птичето месо се консумира все повече под формата на приготвени храни и продукти от птиче месо, приложното поле на пазарните стандарти за птиче месо следва да се разшири, така че да включва приготвени храни и продукти от птиче месо.

4. По същия начин птичето месо в саламура, попадащо под код по КН 0210 99 39, следва също да бъде включено в приложното поле на пазарните стандарти.

5. Изключителното посочване на студената обработка в определението на „птиче месо“ е прекалено ограничаващо от гледна точка на технологичното развитие. Следователно това определение следва да се адаптира.

6. Съгласно Общностното законодателство относно етикетирането на храни, етикетирането и използваните за него методи не трябва да заблуждават купувача, особено по отношение на характеристиките на храната, и по-специално по отношение на естеството, идентичността, свойствата, състава, количеството, трайността, произхода или източника, начина на производство или на добив.

7. Според потребителското схващане състоянието, в което се продава птичето месо, и по-специално когато последното се продава в прясно състояние, е особено важно. Така когато птичето месо се продава в „прясно“ състояние, потребителят очаква то никога да не е било замразявано или бързо замразявано, което за потребителя е гаранция за качество.

8. Следователно е необходимо да бъде изрично формулиран принципът, съгласно който не се допуска прясното птиче месо, включително приготвените храни от птиче месо, да е било замразявано преди да бъде предложено на пазара като прясно месо. За тази цел е уместно да се напомни, че една от целите на пазарните стандарти е именно подобряване на качеството на птичето месо и на свързаната с него информация в интерес на потребителите, което обосновава необходимостта терминът „прясно“ да получи по-точно определение в пазарните стандарти, отколкото в законодателството по отношение на безопасността на храните.

9. Птичето месо, което е било подложено на замразяване или бързо замразяване, следва да се продава в същото това състояние или да се използва в приготвени храни, които се предлагат на пазара в замразено или бързо замразено състояние, или в месни продукти.

10. Тъй като подразделянето на клас A на A1 и A2, предвидено в Регламент (EО) № 1234/2007, не е полезно и на практика не се използва, целесъобразно е това изискване да бъде отменено в интерес на опростяването.

11. Следователно е уместно Регламент (EО) № 1234/2007 да бъде изменен,

ПРИЕ НАСТОЯЩИЯ РЕГЛАМЕНТ:

Член 1

Приложение XIV към Регламент (ЕО) № 1234/2007 се изменя в съответствие с приложението към настоящия регламент.

Член 2

Настоящият регламент влиза в сила на седмия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

ПРИЛОЖЕНИЕ

Част Б от приложение XIV към Регламент (EО) № 1234/2007 се изменя, както следва:

1) Част I, параграф 1 се заменя със следния текст:

„1. Без да се засягат разпоредбите на част В от настоящото приложение относно производството и предлагането на пазара на яйца за люпене и пилета от домашни птици, отглеждани в птицеферми, настоящите разпоредби се прилагат във връзка с предлагането на пазара в рамките на Общността, като предмет на професия или търговия, на някои видове птиче месо и начини на представяне на птиче месо, както и във връзка с приготвени храни и продукти от птиче месо или от карантии от домашни птици, от следните видове, определени в част ХХ от приложение I:

- Gallus domesticus,

- патици,

- гъски,

- пуйки,

- токачки.

Настоящите разпоредби се прилагат също за птиче месо в саламура, попадащо под код по КН 0210 99 39, посочен в част ХХI от приложение I.“

2) Част II се заменя със следния текст:

„II. Определения

Без да се засягат определенията, които Комисията следва да определи допълнително за целите на прилагането на настоящата част:

1. „птиче месо“ означава: годни за консумация части от отглеждани в стопанства птици, попадащи под код по КН 0105.

2. „прясно птиче месо“ означава: птиче месо, което никога не е втвърдявано от процеса на охлаждане преди постоянното му съхранение при температура не по-ниска от –2 oС и не по-висока от +4 oС; държавите-членки обаче имат право да определят за кратък период от време различни изисквания по отношение на температурата при разфасоването и съхранението на прясното птиче месо, извършвани в системата на търговията на дребно или в помещения, намиращи се в непосредствена близост до търговските обекти, където разфасоването и съхранението се извършват единствено с цел директно доставяне за потребителите на място.

3. „замразено птиче месо“ означава: птиче месо, което трябва да бъде замразено възможно най-бързо в рамките на обичайните процедури по клане, и да се съхранява по всяко време при температура не по-висока от –12 oС.

4. „бързо замразено птиче месо“ означава: птиче месо, което трябва да се съхранява при температура по всяко време не по-висока от –18 oС в рамките на допустимите стойности, както е предвидено в Директива 89/108/ЕИО на Съвета от 21 декември 1988 година за сближаване на законодателствата на държавите-членки относно дълбоко замразените храни за човешка консумация*.

5. „приготвена храна от прясно птиче месо“ означава: приготвена храна от месо, за която е използвано „прясно птиче месо“ по смисъла на настоящия регламент.

6. „продукт от птиче месо“ означава: месен продукт, определен в точка 7.1 от приложение I към Регламент (EО) №°853/2004, за който е използвано „птиче месо“ по смисъла на настоящия регламент.

* OВ L 40, 11.2.1989 г., стр. 51.“

3) Част III се изменя, както следва:

a) в параграф 1, алинея втора се заличава.

б) в параграф 2 уводната фраза се заменя със следния текст:

„Птичето месо, както и приготвените храни от птиче месо, се предлагат на пазара в едно от следните термични състояния:“

[1] ОВ L 299, 16.11.2007 г., стр. 1. Регламент, последно изменен с Регламент (ЕО) № 248/2008 (ОВ L 76, 19.3.2008 г., стр. 6).